Sesselja Thorberg sem rekur hönnunarfyrirtækið Fröken Fix festi kaup á glæsilegu húsi í Vesturbæ Reykjavíkur ásamt eiginmanni sínum . Húsið þurfti nokkra yfirhalningu áður en þau fluttu inn . Þau hjónin máluðu allt sjálf og lögðu mikla vinnu í að stíflakka glugga svo dæmi sé tekið . Sesselja er gestur Heimilislífs á Smartlandi þessa vikuna og af því tilefni ákvað ég að spyrja hana örlítið betur út í litapallettu heimilisins og vinnuna á bak við þetta verkefni . Hvað varstu að hugsa þegar þú valdir liti á þitt eigið heimili ? „ Eins og í öllum verkefnum þá vel ég liti sem henta best birtu og umhverfi . Mitt eigið heimili er þar engin undantekning . Þetta er jú gamalt hús svo ég kaus að nota Monroe-hvítan á alla gangana þar sem þeir eru þröngir . Hvítu hurðirnar sjá um að poppa upp þar því Monroe-hvítur er með örlitlum gráum undirtóni . En öll herbergi fengu sinn dekkri lit – sitt þema , “ segir Sesselja . Litirnir á heimili Sesselju og fjölskyldu eru ákaflega fallegir . Monreo-hvítur er ríkjandi á alla ganga og tengirými og svo setti hún 80% Helmi-lakk úr Slippfélaginu á alla glugga . „ Svo setti ég svart matt lakk á glugga í sjónvarpsherberginu og á bakhlið útidyrahurðarinnar . Liturinn Huggulegur fór á eldhúsið og liturinn Dásamlegur á borðstofuna , Temmilegur í stofuna , Glæsilegur í möttu í sjónvarpsherbergið , alla veggi og loft og svo fór Kiddahvítur á öll önnur loft , “ segir hún . Nú lakkaðir þú allt sjálf með Bessastaðalakkinu , segðu mér betur frá því ? „ Jah , ég kallaði nú bara lakkið Bessastaðalakk þar sem það er svo svakalegur glans á því , eins og það sé alltaf blautt . Svolítill forsetastíll á því . En það heitir Helmi 80m , “ segir Sesselja . Hver vegna skiptir máli að vera með allt stíflakkað ? „ Ég geri það alls ekki alltaf í verkefnum en mjög oft í svona gömlum húsum . Gluggarnir eru auðvitað einn besti kostur hússins og mikil birta . Til þess að gera meira úr þessari fallegur náttúrulegu birtu er best að hafa endurkastið sem mest í gluggunum . Þetta var alveg heljarinnar vinna , ég viðurkenni það , en algjörlega þess virði . Aftur á móti kaus ég að lakka gluggann í sjónvarpsherberginu svartan og mattan af sömu ástæðu – til þess að draga úr endurkasti sólar . “ Hvað finnst þér hafa komið best út hvað litina varðar ? „ Ég var ánægð með þá alla , enda þú getur rétt ímyndað þér hversu mikil hugsun fór í þetta hjá Fröken Fix . En ætli ég sé ekki ánægðust með að hafa kýlt á það að setja Glæsilegan í sjónvarpsherbergið . Hann þjónar algjörlega sínu hlutverki í því rými og það kemur vel út að mála loft og skápa í sama lit . En svo er ég líka mjög hrifin af Temmilegum . Hann er meira græntóna á sumrin þegar laufin eru í trjánum fyrir utan og meira grár á veturna sem tónar við snjóinn og berar trjágreinarnar . “